Passie bly ná verloorstryd | Netwerk24
Deur Breyten Cupido 13 Mei 2021 06:14
Die Boland-vrouerugbyspan het die afgelope week na die veld teruggekeer. Bo staan Ivano da Kosta (assisent-afrigter van die Boland-vrouerugbyspan), Michelle Bosch (Covid-, logistieke- en spanbestuurder), Zelnerie Ruiters, Carolishia Fisher, Thomas Crowles (hoofafrigter van die Boland-vrouerugbyspan), Snare Vuso, Onako Jita, Linston Manuels (Boland-rugbyunie-bestuurslid) en Danver August (fiksheidsafrigter).Foto's: Breyten Cupido
Om die koue winter-aandlug te trotseer vir iets waarvoor jy lief is, moet as bewys tel as 'n mens jou passie moet meet.
Dit kan duidelik gesien word by die Boland-vrouerugbyspan, wat Saterdag (8 Mei) na die veld met 'n wedstryd teen die Westelike Provinsie teruggekeer het.
Eikestadnuus het die span voor hul wedstryd besoek om te hoor hoe hulle vir die wedstryd voorberei het.
"Die passie onder die spelers is duidelik te sien en elke individu offer weekliks baie op om selfs net op die oefenveld te wees," het Michelle Bosch, die mediaskakelbeampte van die Boland vrouespan, gesê.
Al het die span 'n paar vroue-Springbokke wat die Boland-trui oor die kop trek, is dit die vroue wat daagliks nog gaan werk voordat hulle op die oefenveld moet wees, wat beïndruk.
Die meeste spelers van die Boland-vrouerugbyspan werk voltyds en beoefen die sport oor hul liefde en passie vir rugby.
"Ons lê groot klem op dissipline en die spelers koop in met die visie wat die afrigter, Thomas Crowles, aan die span voorhou."
Crowles het voor die wedstryd streng met die span gepraat oor wat sy verwagtinge van hulle is en die vuur wat in hom vir die span brand, kon duidelik gesien word.
Pniël word ook sterk in die span deur Tracey-Lee de Wet verteenwordig.
Die span het sy stryd in goeie gees teen die Westelike Provinsie aangepak, maar ongelukkig het hulle steeds vasgeval en met 36 punte teenoor 6 verloor.